Document ID: 32002R2103

Komisijos reglamentas (EB) Nr. 2103/2002
2002 m. lapkričio 28 d.
patvirtinantis šviežių vaisių ir daržovių atitikties prekybos standartams patikrinimo operacijas, atliekamas Pietų Afrikoje prieš importuojant į Europos bendriją
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Reglamentu (EB) Nr. 545/2002 [2], ypač į jo 10 straipsnį,
kadangi:
(1) 2001 m. birželio 12 d. Komisijos reglamento (EB) Nr. 1148/2001 dėl šviežių vaisių ir daržovių atitikties prekybos standartams patikrinimų [3] su paskutiniais pakeitimais, padarytais Reglamentu (EB) Nr. 2590/2001 [4], 7 straipsnyje nustatyti atitikties patikrinimų, kuriuos patvirtinimo prašančios trečiosios šalys atlieka prieš importuodamos į Bendriją, patvirtinimo reikalavimai.
(2) 2002 m. kovo 11 d. Pietų Afrikos valdžios institucijos nusiuntė Komisijai prašymą dėl patikrinimo operacijų, kurias atlieka Greitai gendančių produktų eksporto kontrolės valdyba (PPECB), už kurią atsakinga Žemės ūkio ministerija, patvirtinimo. Tai patvirtina, kad ši įstaiga turi reikalingą personalą, įrangą ir priemones patikrinimams atlikti, tai yra naudoja metodus, lygiaverčius Reglamento (EB) Nr. 1148/2001 9 straipsnyje nurodytiesiems, ir kad švieži vaisiai ir daržovės, eksportuojami iš Pietų Afrikos į Bendriją, privalo atitikti Bendrijos prekybos standartus.
(3) Valstybių narių atsiųsta ir Komisijos turima informacija įrodo, kad laikotarpiu nuo 1997 m. iki 2002 m. importuojamų iš Pietų Afrikos šviežių vaisių ir daržovių neatitikimo prekybos standartams atvejų dažnumas buvo santykinai nedidelis.
(4) Pietų Afrikos kontrolės tarnybų atstovai nuolat dalyvauja tarptautiniuose bandymuose suderinti vaisių ir daržovių prekybos standartus Jungtinių Tautų Ekonomikos komisijos Europai (JT/EKE) Greitai gendančios produkcijos standartizavimo ir kokybės plėtros darbo grupėje. Pietų Afrika taip pat dalyvauja Ekonominio bendradarbiavimo ir plėtros organizacijos (OECD) Tarptautinių standartų taikymo vaisiams ir daržovėms projekte. Be to, keletą metų Pietų Afrikos kontrolės tarnybų atstovai dalyvavo kai kurių valstybių narių organizuotose įvairiose konferencijose ir mokymo veikloje.
(5) Dėl šios priežasties Pietų Afrikos atliekami atitikties patikrinimai turėtų būti patvirtinti, ir šis patvirtinimas turėtų įsigalioti Reglamento (EB) Nr. 1148/2001 7 straipsnio 8 dalyje nurodytos administracinio bendradarbiavimo tvarkos nustatymo dieną.
(6) Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Pietų Afrikos atliekami šviežių vaisių ir daržovių atitikties prekybos standartams patikrinimai patvirtinami remiantis Reglamento (EB) Nr. 1148/2001 7 straipsnyje nustatytomis sąlygomis.
2 straipsnis
Detali informacija apie Pietų Afrikos oficialią įstaigą kontaktams bei kontrolės įstaigą, nurodytą Reglamento (EB) Nr. 1148/2001 7 straipsnio 2 dalies antroje pastraipoje, pateikta šio reglamento I priede.
3 straipsnis
Reglamento (EB) Nr. 1148/2001 7 straipsnio 3 dalies antroje pastraipoje minimi sertifikatai, išduodami po šio reglamento 1 straipsnyje nurodytų patikrinimų, turi būti sudaryti tokia forma, kuri atitiktų šio reglamento II priede pateiktą pavyzdį.
4 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Jis taikomas po Reglamento (EB) Nr. 1148/2001 7 straipsnio 8 dalyje nurodyto pranešimo, susijusio su Europos Bendrijos ir Pietų Afrikos administracinio bendradarbiavimo tvarkos nustatymu, paskelbimo Europos Bendrijų oficialiajame leidinyje, C serijoje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. lapkričio 28 d.

Labels: 3
17
18